Document ID: /roh_data/filtered/fineweb-2-filterrobots_roh.jsonl.gz/70104

La nova app vesa en sasez ora sco mintg'autra plattafurma da medias socialas: Posts, videos e maletgs, commentaris e likes. Quai tenor in emprim video (video da reclama) che la Trump Media & Technology Group ha publitgà sin la homepage da l'app. La app pon ins actualmain chargiar giu mo en ils Stadis Unids e quatras èsi difficil da giuditgar il cuntegn.
Trump vul preschientscha malgrà bloccada
La app veva Trump annunziau, suenter che Meta, Google e Twitter l'avevan bloccà. Quai suenter l'assagl sin il capitol ils 6 da schaner 2021 cun la remartga ch'el haja instigà a violenza. La finamira annunziada da lezzas uras: In medium social avert per tuttas e tuts, e tut ils cuntegns.
Averta per tuttas e tuts – però tuttina survegliada
E tuttina na duai la plattafurma betg derasar cuntegns illegals u radicals: Tenor atgnas indicaziuns decida in algoritmus, tge che vegn publitgà e tge betg. I duai esser ina plattafurma averta e confurma era a basegns da famiglias. Tals algoritmus n'èn però mai 100%, uschia ch'i po esser che cuntegns legitims vegnan sclaus ed auters – illegitims – cumparan tuttina.
Dapli mesira da PR che plattafurma sociala
La finamira principala da Trump para oravon tut dad esser che Trump po duvrar ina plattafurma che plascha e cunvegna ad el – e chel po uschia esser e star preschent ed en discussiun essend sclaus dals gronds. E quai para per il mument da funcziunar.